Bushiris hoor eindelik oor borgtogDie Bushiri-egpaar (Foto: ANA) Die selfverklaarde profeet Shepherd Bushiri en sy vrou, Mary, is onder streng voorwaardes op borgtog van R200 000 elk vrygelaat. Die egpaar, wat by die Enlightened Christian Gathering Church (ECG) betrokke is, het Woensdagoggend weer saam met twee van hul medebeskuldigdes in die Pretoria-landdroshof verskyn nadat hul borgtogaansoeke die afgelope twee weke verskeie keer uitgestel is. Die Bushiri-egpaar is borgtog toegestaan op voorwaarde dat hulle die oorspronklike titelakte van hul eiendom in die Midstream-landgoed in Centurion aan die staat oorhandig. Die egpaar se bewegings word ook beperk tot Gauteng en Noordwes totdat die saak afgehandel is. Die Bushiris moet ook elke Maandag en Vrydag by hul plaaslike polisiestasie aanmeld totdat die saak afgehandel is en word verbied om met die staat se getuies in te meng. Dié twee voorwaardes geld ook vir hul medebeskuldigdes Zethu Mudolo en Landiwe Ntlokwana wat onderskeidelik borgtog van R20 000 en R100 000 toegestaan is. Willie Mudolo het nog nie aansoek om borgtog gedoen nie, maar sal na verwagting Vrydag sy aansoek bring. Al vyf beskuldigdes moet dán weer in die hof verskyn. Maroela Media het vroeër berig die Bushiri-egpaar en hul medebeskuldigdes word van betrokkenheid by bedrog en geldwassery ten bedrae van R102 miljoen beskuldig.